Rank (original version)

Rank หรือตำแหน่ง คือตำแหน่งต่างๆของผู้เล่นในเกม Checkmate โดยชื่อของแต่ละตำแหน่งนั้นได้ถอดแบบมาจากเกมหมากรุกสากล ซึ่งมีทั้งหมดหกตำแหน่ง แต่ละตำแหน่งต่างมีความสามารถที่แตกต่างกันไป

สำหรับในหลักสูตร Checkmate นั้น ตำแหน่งที่นักเรียนแต่ละคนจะได้เป็นขึ้นอยู่กับคะแนนที่ตัวเองสอบเข้าโรงเรียนมาได้เป็นหลัก หากคะแนนยิ่งสูงจะยิ่งมีตัวเลือกในการเลือกตำแหน่งมากขึ้น ส่วนมากโรงเรียนแทบทุกแห่งจะมีบททดสอบคือการต่อสู้กับปัญญาประดิษฐ์ที่ถูกสร้างขึ้น (ดัมมี่) ทั้งหมดหนึ่งร้อยตัวด้วยตัวคนเดียว ซึ่งจำนวนดัมมี่ที่สามารถกำจัดได้ก็คือคะแนนสอบที่ทำได้นั่นเอง

แม้ว่านักเรียนคนดังกล่าวจะสามารถสอบเข้ามาได้ด้วยคะแนนสูง ก็มีสิทธิ์ถูกลดระดับลงมาเช่นกันด้วยเหตุผลต่างๆ ตัวอย่างเช่น ชินเซกิ โนบุฮารุ ที่ถูกพิจารณาให้ลดตำแหน่งลงเพราะทำคะแนนสอบเลื่อนชั้นได้ต่ำ หรือฟุจิซากิ ฮายาโตะ ที่ถูกตัดคะแนนเนื่องจากถูกคาดโทษในเหตุทะเลาะวิวาท ในทางกลับกัน แม้นักเรียนคนดังกล่าวจะสอบเข้ามาด้วยคะแนนที่ต่ำ ก็สามารถได้รับการพิจารณาให้เลื่อนตำแหน่งขึ้นได้เช่นเดียวกันด้วยเหตุผลต่างๆ เช่น สามารถทำคะแนนได้สูง

นักเรียนที่เรียนในหลักสูตร Checkmate ทุกโรงเรียนจะต้องติดสัญลักษณ์แทนตำแหน่งของตัวเองเสมอบนเครื่องแบบของตัวเอง (ส่วนมากจะเป็นในลักษณะเข็มกลัด) เพื่อแสดงตำแหน่งที่ตัวเองเป็นอยู่เสมอ

Pawn
เป็นตำแหน่งที่ต่ำที่สุด และไม่มีความสามารถอะไรที่โดดเด่น แต่มีความสามารถพิเศษคือ การโปรโมชั่น (Promotion) ซึ่งสามารถใช้ได้เมื่อเล่นเกมในโหมด Battlefield ความสามารถนี้คือเมื่อพอนสามารถรุกล้ำเข้าไปในแดนของฝ่ายตรงข้ามได้สำเร็จเมื่อไหร่ พอนจะสามารถเลื่อนขั้นเป็นตำแหน่งอื่นได้ทุกตำแหน่ง (ยกเว้นคิง) และจะได้ความสามารถในตำแหน่งนั้นๆมา (ซึ่งส่วนมากพอนก็มักจะเลือกโปรโมทเป็นควีนซะเป็นส่วนใหญ่) แต่ในโหมดอื่นพอนจะถูกตัดความสามารถนี้ไป ทำให้พอนจะเสียเปรียบมากหากสู้กับตำแหน่งอื่น

Knight
เป็นตำแหน่งที่มีจุดเด่นด้านความรวดเร็วและความคล่องตัว แต่พลังป้องกันจะต่ำจึงค่อนข้างบอบบาง โดนโจมตีไม่กี่ครั้งก็อาจจะหมดสภาพได้

Bishop
เป็นตำแหน่งเดียวที่มีความสามารถในการใช้เวทมนตร์ต่างๆได้ ไม่ว่าจะเวทโจมตี ป้องกัน หรือสนับสนุน รวมทั้งเวท Healing สำหรับรักษาพวกพ้อง (โดยส่วนใหญ่ในสนามรบ แต่ละฝ่ายมักจะมีบิชอปที่มีเวท Healing ไว้อย่างน้อยๆหนึ่งคนเสมือนเป็นแพทย์สนาม)

Rook
เป็นตำแหน่งที่มีจุดเด่นด้านพละกำลังที่เหนือมนุษย์ รวมทั้งมีพลังโจมตีและพลังป้องกันสูง แต่ความเร็วและความคล่องตัวจะต่ำมาก จึงถูกเป็นเป้าโจมตีได้ค่อนข้างง่าย

Queen
เป็นตำแหน่งที่มีความสามารถมากที่สุด เพราะเป็นการรวมความสามารถของตำแหน่งต่างๆมาไว้อยู่ในตัว ได้แก่ พละกำลังเหนือมนุษย์ของรุค ความรวดเร็วคล่องตัวของไนท์ และความสามารถในการใช้เวทมนตร์ของบิชอป จึงถือว่าเป็นตำแหน่งที่มีความสมดุลและแข็งแกร่งที่สุดในสนามรบ โดยส่วนใหญ่ตำแหน่งนี้จะถูกเลือกโดยผู้หญิงมากกว่าผู้ชาย

King
เป็นตำแหน่งสูงที่สุดบนสนามรบ และมีความสำคัญมากที่สุดในเกมโหมด Battlefield เพราะหากตำแหน่งคิงหมดสภาพที่จะต่อสู้หรือยอมแพ้ เกมจะจบทันที ความสามารถของคิงนั้นเหมือนควีนทุกประการก็จริง แต่หากเอาไปเทียบกับควีนแล้ว คิงจะกลายเป็นภาระไปในทันที เพราะทุกตำแหน่งจะต้องปกป้องคิงให้ถึงที่สุด ส่วนใหญ่ตำแหน่งนี้จะถูกเลือกโดยผู้ชายมากกว่าผู้หญิง ในเนื้อเรื่องปัจจุบันมีเพียง คาตายามะ อายูมิ เท่านั้น ที่เป็นผู้เล่นหญิงในตำแหน่งคิง